정조 7년
癸卯六月初九日卯時。上御誠正閣。大臣備局堂上引見入侍時。領議政鄭存謙。右議政李福源。兵曹判書李命植。左參贊金華鎭。右參贊鄭昌聖。吏曹判書徐浩修。工曹判書鄭民始。戶曹判書徐有隣。刑曹判書鄭一祥。禮曹判書李在協。司直李柱國。訓鍊都正李敬懋。行副護軍徐有大。行副司直趙時俊。司諫沈基泰。校理李太亨。左承旨李在學。假注書李敬五。事變假注書鄭晩錫。記事官李崑秀尹行任。以次進伏訖。存謙曰。近日日氣蒸熱。聖體。若何。上曰。一樣矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。上曰。欲雨不雨。三農愆期。民事可悶矣。存謙曰。民事誠渴悶。而旬前若得雨。則猶可占豐云矣。上曰。廟謨先爲陳之。存謙曰。繡啓中四長官試所事。當稟定矣。上曰。此則不急之務。待後日次對。稟定。好矣。存謙曰。我聖上臨御以後。蒐訪寒畯。不遺遐遠之意。屢勤飭敎。今當大政。淬勵對揚之責。專在銓曹。而至於愼揀初仕。尤係實政之要。毋循常套。益加警惕之意。更宜申飭兩銓。而近來北道人在職者尠少。雖以前冬道科時出六人事言之。調用之敎。尙未擧行。其在慰遠人之道。不可仍以置之。申飭銓曹。使之另加檢用。似好矣。上曰。好矣。依爲之。出擧條上曰。今番御史書啓。卿等以爲如何。存謙曰。見其書啓。不憚大吏。不負朝廷委遣之意矣。上曰。近來御史。每多僨事。而此人則。書啓詳明。亦能剛猛。極可嘉矣。其別單。先爲覆奏。存謙曰。卽見嶺南暗行御史沈基泰別單。則其一。論嶺底山郡穀物積峙。沿邑及漕運邑。餘者無多。參互穀簿。或從便作錢。或次次移轉。使一道民穀均平分排事也。山沿穀物。多寡不均。穀少處則種糧每患不足。穀多處則還上或至勒授。裒益之政。朝家之每年申飭者。繡啓所陳。誠爲得宜。作錢一款。雖不可輕議而至於移轉一事。更令道臣。申飭各邑。使之從便擧行。俾山沿穀物。無偏多偏少之患。何如。上曰。依爲之。此等申飭。每歸文具之故。凡於繡啓。未嘗不提及此事。此無他。爲道伯者。不遵朝令。惟徇己私而然。今番以後。又復如前。自今方伯。難免論勘。以此令廟堂措辭行會。可也。出擧條上曰。都承旨入侍。出榻敎都承旨鄭昌順。趨入進伏。上曰。湯劑已煎乎。昌順曰。已煎入矣。上曰。卿須出去傳于都提調。使之入來。監煎惠慶宮湯劑。可也。存謙曰。其一。論驛保之勿侵他役。自是事目。而各邑。爲軍額之難充。每當簽丁。侵及驛保。漸次把定。驛保名色。將至蕩然。驛路凋殘。未必不由於此。行關該道。驛保闕額之類。査出代定。勿侵他役事也。各驛周弊。莫近來若。莫重傳命之地。將有絶站之慮。今此繡啓。係是矯捄之一端。令道臣。另加嚴飭。俾無如前侵及之弊。此後若有復踵前習。有所現發。則隨現重勘之意。分付。何如。上曰。依爲之。使之詳査釐正後。形止狀聞。可也。出擧條存謙曰。其一。論東萊公作倭料魚價。米爲一萬六千九百三十七石零。太爲三千四百餘石。而因倭獻之愆期。留儲夥多。反爲奸吏輩幻弄之資。不計進貢物種之出來。每於年終。盡數入給。而釜倉米立本之復踵前套。府使及掩置府使論勘事也。公作米年終盡數入給事。外面雖似快闊。實則不然。倭人狡甚。我國事。無不聞之。今若不計倭獻之來不來。直以公作米。公然入給。則不但給之無名。渠所貢獻物種。決無來獻之理。且交隣之道。惟當謹守前例。不宜猝創新規。況又以我國庫色輩作奸之難防。忽開數百年所無之事。不可使聞。不如每年道臣。與萊府相議。隨所入先運。餘者雖爲畫置。姑留各該邑。如其先運者。已盡入給。追後發關。自可趁運。此係交隣重事。下詢處之。何如。上曰。右相之意。何如。福源曰。公作米之待貢獻入給。已成久例。便同約條。恐不當以庫色輩奸弊。而遽議變改矣。上曰。諸備堂。亦陳所見。可也。命植曰。當初公木之入給。較量貢獻之價。從優定式。中因倭人之陳懇。木條中若干。因作米以給。此所謂公作米也。初非公然白給。則今不計其貢獻之來不來。每於年終。盡數入給。則不但無義。彼人至狡。必無逐年貢獻之理。且以我國奸弊之難防。有此新創無前之規。則事體極爲苟簡。如以釜倉之作奸爲慮。則觀勢量入。運置釜倉。其餘留置各邑。隨入取來。恐爲穩便矣。華鎭曰。公米換色之弊。專由該府之不善典守。而爲除此弊。不計貢獻之來否。逐年準給。則不但有損於國體。亦違與受之約條。此非可論之事也。苟慮儲留之生弊。欲爲捧置於各邑。則庫色之幻弄。一般萊府。而不時輸納之際。許多民弊。必將倍蓰。臣意則隨其儲留之多寡。萊府儲置。勿爲追劃。自營門往復惠廳。漸次換用。則米儲自可改色。沿民亦可省弊。恐或爲兩便之道矣。民始曰。每年準給。旣非前例。捧留列邑。亦多弊端。恐不可遽議變改矣。有隣曰。交隣約條。便成金石。不待貢獻。預先準給。恐不可輕議矣。一祥曰。交隣之道。宜守約條。而島夷之情。尤多狡僞。今若變改前例。則恐爲大段後弊矣。在協曰。本道事情。旣未詳知。別單亦未得見。何敢臆對乎。柱國曰。臣未知本事。不敢仰對矣。敬懋曰。臣未知本事顚末。不敢臆對矣。有大曰。臣本事顚末。不得詳知。何敢臆對乎。時俊曰。釜倉米之鱗次入給於倭館者。已是多年恒規。而今若不計送使來不來。輒以當年條。一時盡數入給。則來頭之弊。有不可勝言。又或捧留各其邑。則逋縮奸弄之端。與積置釜倉。少無異同。而船運下納。每在江水漲肥之時。使之臨急轉輸。當有窒礙難便之患。參以事勢。似不可變改前式矣。上曰。御史亦陳所見。可也。基泰曰。穀物積置。非但腐傷之可惜。色庫輩虧欠官長之立本。皆由於此。宜有大變通。而捧置各邑。亦有弊焉。旣是入給之穀。則勿論貢獻物種之來不來。當年條。盡數入給。事面正大。堂堂禮義之國。豈可與狡倭。有若交易然哉。存謙曰。以此問于道臣。詳審便否。論理狀聞後。更爲稟處。何如。上曰。依爲之。出擧條上曰。備堂事。誠慨然矣。今日歷詢。實出博采之意。則從違之間。固當各陳己見。而入侍諸堂。率多以不敢臆對爲辭。至於趙時俊則新經方伯。本事裏面。豈有全昧之理。而亦且彌縫爲事。人人如此。則國事將無人擔當矣。左參贊之意則以捧留本邑。爲終不可行耶。華鎭曰。捧留本邑。固爲萊府之省弊。而畢竟逋欠。難保各邑之必無。則是欲祛一邑之瘼。而反生一道之弊也。基泰曰。臣於上來之路。與道伯相見。亦嘗說及此事。而道伯則以爲。交隣之道。只當示我之信。盡數入給之後。雖使彼人之貢獻不能逐歲出來。在我亦不失爲處事正大之歸云矣。上曰。此固然矣。而自古交隣之道。亦何嘗膠守微信乎。存謙曰。立本貸下。丙申旣以嚴加防塞。永爲定式則不出三四年。復踵前套。至有繡衣論罪之擧。誠極駭然。當該庚子辛丑府使。先罷後拿。其後掩置府使罷職。何如。上曰。依爲之。出擧條上曰。立本之設禁。法意至嚴。一或犯科。斷不饒貸。故意謂近日則更無此弊矣。何爲而復踵前習。若是之無難耶。基泰曰。以七八兩出給。取其餘剩。故誘於利殖。自易犯手。而旣防之後。視法如無。誠駭然矣。上曰。前後府使爲誰。基泰曰。趙英鎭李文源李秉模矣。上謂有隣曰。如欲往復本道而捧現告。則必不免許久遲滯。問于御史。捧傳旨。可也。存謙曰。其一。論釜山給倭炭雇布。一依當初定式。一疋以七石半遵行。而專委訓別事也。釜山雇布之屬之釜山。本自優厚。而末流之弊。漸致繁滋。誠如繡啓。而此係按道之臣。按例董飭而已。至於移給訓別則反生他弊。入侍備堂中多有曾經嶺伯人。歷詢。何如。上曰。右相之意。何如。福源曰。旣有舊頒節目。一遵節目而無剋削之事。則納炭者自無稱冤。不必創出新規。專委訓別矣。上曰。御史亦陳所見。可也。基泰曰。當初炭木雇布。非不優足。而釜山鎭。不無割用於鎭需。故炭石之弊。專由於此。若依舊節目貿取。則必無炭石零瑣之弊。寧有彼人點退之患乎。炭布上下。雖使釜山主管。而入給之際。使訓別照管。好矣。上曰。曾經道臣。各陳所見。可也。命植曰。炭布之都給釜山。使之隨入隨用。別無排朔恒定之例。該鎭之朘削元價。以致入給之不完石則惟當嚴飭該鎭而已。不必移屬訓別。創出新規矣。華鎭曰。炭價自有定式則該鎭之不遵節目。漸致加徵者。似有其由。惟在道臣。嚴飭矯捄而已。不必自朝家。創開新規矣。時俊曰。炭弊若論其本。則梁山炭軍是也。當初磨鍊時。以木一疋定價。捧炭幾石價。與炭相當。故炭皆完石矣。中間奸竇漸開。不添價木。只增炭石價。與炭太不相當。炭軍輒以不完石來納。而該鎭亦不得點退。使通使入給倭館。則一石之納。幾費二石。蓋倭人所捧。不改前規故耳。通事烏得免白徵之患。而又重以一疋之木。代錢一兩。故炭軍亦至難支之境。臣於待罪嶺營時。飭禁該鎭。不啻累次。而利之所在。抵死犯奸。今自廟堂。措辭嚴關。使之一依磨鍊時式例擧行。好矣。存謙曰。此不必上煩朝廷。自廟堂。修明舊式之意。措辭申飭。似好矣。上曰。炭軍亦民也。不宜歸之煩瑣。任其宿弊之自如。大抵價與本色之太不相當。此前後僉使不守法之致。在朝家恤民隱之義。豈可爲一鎭況之凋殘。不卽痛革乎。令廟堂嚴飭道伯。申復當初式例。俾無如前剖剋之弊。如是申飭之後。復踵前習。該僉使。當以贓汚論。以此一體嚴飭。擧行形止。亦令狀聞。可也。出擧條上曰。炭布之屬於釜山。何也。命植曰。以有倭館之故。柴炭亦屬之釜山矣。上曰。炭布不屬之釜山。則在釜山。亦有所害耶。華鎭曰。釜山之聊賴。專在炭布。炭布若屬之別處。則釜山。必不免難支之患矣。上曰。釜山之難支。亦豈不可悶乎。存謙曰。其一。論密陽梁山彦陽等邑境封山。松木漸蕃。延及平地。非但沃土之多有陳荒。水營之屬憑藉摘奸。恐喝索賂。山底居民。不能支堪。封山特爲革罷事也。封山漸濯。船材難繼。爲前頭莫大之憂。近百年設置之封山。不可容議其革罷矣。上曰。右相之意。何如。福源曰。臣意亦與首相無異。封山事體不輕。營屬之夤緣作弊者。嚴禁而已。不可因此而革罷封山矣。上曰。諸備堂各陳所見。可也。華鎭曰。封山之或爲民弊。雖如繡衣所論。年久禁養之山。今不可遽議革罷矣。昌聖曰。當初封山時。必有意見。革罷一節。恐難輕議矣。民始曰。事情雖未詳知。而旣設之封山。不可革罷矣。有隣曰。民弊雖悶。封山亦重。恐不可遽議革罷矣。存謙曰。僉議如是。置之。何如。上曰。依爲之。出擧條存謙曰。其一。論固城以統營下邑。弊多務劇。素稱難治。武倅望輕歷淺。事關統營。莫之誰何。以西北言之則安州鏡城。俱置文倅。蓋爲文武互相維持之意也。今後則本縣縣令。永爲文臣窠。必以侍從中有聲望人。各別擇差。準瓜相遞。使營邑。互有忌憚。緩急有恃事也。固城。處在統營咽喉之地。爲其管轄。依西北兩閫例。永作文窠。差遣侍從。互相維持之論。儘有意見。恐合從施。事係官制變通。下詢處之。何如。上曰。右相之意。何如。福源曰。重閫所在處。本官或評事。必以侍從差遣。自有意義。固城之亦依此例。似得之矣。上曰。曾經道臣之意。何如。命植曰。固城之永作侍從窠。誠爲得宜。臣意亦無異同矣。華鎭曰。西北閫營下邑。俱置文倅。自有意義。則固城之永作文窠。亦無所妨矣。時俊曰。惟在擇人。不必以文武爲拘。且永作文窠。則似有數遞之弊矣。上曰。曾經銓官。亦陳所見。可也。浩修曰。守令。惟在擇人之如何。文臣未必皆善治。武臣未必皆不治。且專以侍從差遣。則數遞之弊。理所必至。臣意。則不如仍舊之爲便矣。民始曰。武閫邑倅之差送文臣。蓋出於相制之義。則該邑之永作文臣窠。似爲得宜矣。存謙曰。僉議旣如是。此後則本縣縣令。永爲文臣窠。必以侍從。各別擇差之意。分付銓曹。何如。上曰。新法每不如舊制。而得人與否。不在文武。與其文不得人。徒貽數遞之弊。曷若仍舊貫之爲無弊。此後另飭銓曹。勿拘交差之規。各別擇差下送。可也。出擧條存謙曰。此嶺南御史沈基泰書啓中。論巨濟南海特敎罪人外。京鄕雜犯之類。一傡鋤出移配事也。兩邑以其絶島之故。島配罪人之湊在此地。自前而然。故民受其弊。年前因大臣所奏。略已移配則到今一一鋤出。亦似騷然。此後則。分付京外。雜犯之類。限年。姑勿發配於此兩邑。何如。上曰。依爲之。出擧條上曰。此兩邑罪人之偏多。誠爲可悶。合有分配之道。勿論緣坐與雜犯。自金吾刑曹。考出徒流案。謄書以入。可也。存謙曰。卽見嶺南暗行御史沈基泰書啓。則以爲。加糶之輒許量宜。誠爲可惜。庫留反閱之際。諸般虧欠。擧皆委之於量宜加分之中爲辭矣。留穀虧欠。旣因營題。揆以法意。不可無飭。該道道臣罷職。何如。上曰。道臣體重。不過微眚。爲先從重推考。可也。出擧條上曰。政官牌招開政。出榻敎又命書榻敎曰。當該事變注書。爲先汰去。仍令該府拿問處之。上曰。吏判進前回啓。浩修曰。因慶尙道暗行御史沈基泰書啓。守令回啓。入侍稟處事。命下矣。取考書啓。則比安縣監金翼均。椽壁揭詩。還爲譏笑之資。吏碑載路。莫懲恣撗之習。而縣倉舊太一百十二石。塵土相雜。兩倉穀之該色私反。亦難免不察之失云。貽笑吏民。不察倉逋則從前不治。卽此可知。眞寶縣監李琇。積畏權吏。一任燼穀之偸弄。沈惑妖嬖。厚招遠近之譏笑。倉穀多數虛留。刑具不準典則。而賑穀麤荒。尤難容貸云。內有妖嬖。外有權吏。穀簿不實。刑具違式。則以此以彼。不可輕勘。東萊府使李養鼎。嚴於束濕而反歸太猛。病於耽盃而時或駭擧。邊禁解弛。門守不嚴云。邊門重地。刑杖之太濫。引滿之爲病。已極驚怪。而法禁之解弛。門守之不嚴。尤爲駭然。昌原府使趙升鉉。吏多奸弊。客有瑣謗。設賑時犯用倉穀。多至三千三百七十餘石。以營作錢。解懸租作錢。取其餘剩。立本作穀。將欲待秋捧納云。吏弊客謗。已是不治。而還穀立本。前後朝禁。不啻嚴明。則肆然冒犯。尤爲痛駭。有難以爲賑資。經紀容貸。㭍谷府使金衡柱。吏奸多端。民受其害。倉穀那移。色吏犯用云。吏奸民苦。已是不治之大端。而倉穀那移。自有當擬之律例。義城縣令韓謇。倉穀之空殼斂散。奸竇莫察。軍籍之苦歇換役。猾習全昧。賑穀麤糲。頗有民怨云。糶糴旣如彼不善。賙賑又若此疎虞。自來不治。據此可知。宜寧縣監黃昌源。吏逋之盡入停退。已極失檢。升斗之異用捧分。尤涉不察云。吏逋旣入於停退。則民不蒙朝廷之澤。而斗斛又殊於捧分。則民必受吏胥之害。論以法意。不可置之。七邑守令。竝先罷後拿。何如。上曰。依爲之。所易之新倅。未必勝於前倅。然則徒有迎送之弊。七邑守令中。義城縣令韓謇。宜寧縣監黃昌源。不無一分參恕之端。罷職分揀。拿問處之。可也。出擧條浩修曰。取考慶尙道暗行御史沈基泰書啓。則星州牧使曺允亨。信人太過。檢下頗疎。還穀五百七十餘石之反作。一千五百八十餘石之吏逋。旣已摘發。而尙未準捧。前牧使李廷恢。亦難免其責云。密陽府使金履鐸。南倉留租一百七十一石。純是空殼。簸揚一石。未滿三升云。巨濟府使李琦鉉。津路禁防。能免疎忽。浦戶徵斂。亦頗蠲省。而刑具違式云。金海府使趙㠎。辛丑壬寅兩年吏逋之未捧反作。合爲四百石。不可以數少而不論云。咸安前郡守呂萬永。吏逋三千五百餘石。反作一萬四千八百餘石。那移二千七百六十石。反作那移。自有其律云。慈仁前縣監柳雲羽。吏奴逋欠。四百石零。民間反作。三千九百石零云。漆原前縣監姜膺煥。盜竊名譽。至蒙加年之恩。而罔念報效之道。吏奴逋欠。多至九千一百三十石云。鎭海前縣監崔秉敎。還租一百八十餘石。每石一兩五錢式。作錢九十兩私用。餘則立本云。盈德縣令趙亨逵。兩倉色吏之還分時。弄奸私用。爲四十四石。而未能覺察。現發於反閱時云。九邑守令之所犯。雖有輕重多寡之分。而糴政之幻弄。刑具之違則。均之爲冒法之大者。倂令該府。拿問處之。何如。上曰。依爲之。其中巨濟府使李琦鉉。津路嚴防云。卽此一事。足爲掩過之端。然於典則頒下之後。刑具之違式。不可以數少而寬恕。拿處則遞易可悶。令該帥臣。從重決棍後狀聞。可也。出擧條浩修曰。取考慶尙道暗行御史沈基泰書啓。則泗川縣交濟倉穀反閱時。昆陽倉各穀八千六百四十九石內。除却分留數爻。則辛丑舊還之未捧而反作者。爲一百二十四石云。舊還未捧。雖與新還不同。而交濟穀。比他糶糴事體尤重。則以未捧爲已捧。幻弄反作。極爲驚駭。當該郡守趙貞相。令該府拿問處之。何如。上曰。依爲之。出擧條昆陽郡守趙貞相拿處事。榻前定奪浩修曰。取考慶尙道暗行御史沈基泰書啓。則咸安前郡守鄭義誠。飢口抄付。一任下輩。有司受賂。始許入錄。故本郡十八面饑民死亡。至於三十八名之多。漕倉納稅米一百二十四石。自巡營每石三兩式。以錢代捧。俾紓民力。而義誠。以米捧納。每石八兩式作錢。餘錢六百二十兩內五十兩。出給色吏。四百七十兩。自官區處。儲置米八十二石零。該色幻弄。出秩於漕倉。上納稅太二十石零。以米磨鍊。作錢換太後。餘錢五十四兩。都書員私用。儲置米十三石零。作錢一百十一兩零。四十一兩立本。餘錢六十九兩。吏房次知。以賑政則抄飢不精。至有餓殍。以稅米則數外加捧。私自取用云。草溪前郡守曺夏彬。挈嬖川浴。瞻聆駭異。對民醉舞。上下嗤笑。濫用棍杖。人命致斃。昨年災結五十一結零。加數磨勘。價錢四百六十一兩零。私自區處。還穀反作。二百六十三石零云。鄭義誠之抄飢無狀。餓殍夥然。曺夏彬之濫棍殺越。私用災結。俱非尋常犯法之比。別般勘罪。懲一勵百。有不可已。竝令該府。拿問嚴處。何如。上曰。依爲之。所犯情狀。俱極駭痛。竝令該府。各別嚴問口招。萬一抵賴。卽當加刑取服。以此發問目捧供。可也。出擧條浩修曰。取考慶尙道暗行御史沈基泰書啓。則寧海府使李鎭復。訟民不能盡情。黠吏易於舞奸。價布疊徵。吏逋不察云。豐基郡守李漢一。不事肥己。固多可尙。而酒失糶弊。頗有民怨云。淸道郡守李宜耆。疎於察奸。暗於聽訟。二載居官。一無可稱云。三邑守令之聽訟不明。束吏不嚴。酒失糶弊之招謗。俱爲不治之端。昌樂察訪李益瑞。房嬖招譏。冒卜莫察云。長水察訪朴敎行。頑吏庭辱。亦復容忍云。房嬖之招譏。頑吏之庭辱。俱極驚駭。不可仍置。三邑守令及兩道察訪。竝罷黜。何如。上曰。依爲之。其中豐基郡守李漢一。繡啓旣以不事肥己爲言。所論俱非重罪。至於觴政。道伯足可察禁。本邑數遞。亦甚可悶。姑先從重推考。可也。出擧條存謙曰。東萊庚子辛丑府使。一竝先罷後拿。其後掩置之府使罷職事。榻前定奪浩修曰。咸安前郡守鄭義誠。草溪前郡守曺夏彬。竝令該府。拿問嚴處。比安縣監金翼均。眞寶縣監李琇。東萊府使李養鼎。昌原府使趙升鉉。㭍谷府使金衡柱。竝先罷後拿。寧海府使李鎭復。淸道郡守李宜耆。昌樂察訪李益瑞。長水察訪朴敎行。竝罷黜。密陽府使金履鐸。咸安前郡守呂萬永。慈仁前縣監柳雲羽。漆原前縣監姜膺煥。星州牧使曺允亨。前牧使李廷恢。鎭海前縣監崔秉敎。金海府使趙㠎。盈德縣令趙亨逵。竝拿問處之事。榻前定奪上曰。兵判進前回啓。命植曰。因嶺南御史沈基泰書啓。閫帥邊將回啓入侍稟處事。命下矣。卽見其書啓。則左水使李喆運。以人貴堅確。事多修擧。執拗而不至害政。崇飮而姑無損體。賑倉租。監色私用。矇不覺察。前水使金海柱。賑倉穀。一任該色之反弄。以致穀簿之疎虞爲言矣。李喆運之不能覺察。爲六十九石零。金海柱之不能覺察。爲四十石零。數雖不多。身爲閫任。不能自飭。則其何以董率各鎭乎。竝拿問處之。何如。上曰。依爲之。出擧條命植曰。繡啓中釜山前僉使權綸。糴穀反作。罪固難恕。今已作故。勿論。多大浦僉使李文喆。無毁無譽。病或妨務爲言矣。邊上重鎭。病旣妨務。則有難仍置。改差。龜山僉使金錫福。今春捧稅。厚招怨詈爲言矣。捧稅招怨。事甚可駭。開雲浦萬戶曺允祥。倉穀反作。知世浦萬戶申圭。倉穀留布。反作虛留。流來襲謬。掩置難恕。玉浦萬戶李枝昌。倉穀襲謬反弄。助羅浦萬戶尹昌莘。倉弊襲謬。永登浦萬戶崔昌文。目不識丁。穀布虛留反作。加背梁萬戶吳尙權。錢木虛留。倉弊襲謬。栗浦權管金德行。吏校全不嚴束。倉弊難免掩置。長木浦別將李弘秀。忽於禁松。疎於檢下。倉弊襲謬爲言矣。龜山之捧稅招怨。八鎭堡邊將。倉弊襲謬。雖有多寡之不同。俱係國穀之虛弄。竝拿問定罪。何如。上曰。依爲之。多大僉使李文喆。病雖妨務。久必差可。勿爲改差。其他九鎭邊將。流來反作。旣已現發之後。勢將一竝拿問定罪。而邊將與守令有異。拿來之後。設令脫空。無以還任。況渠輩皆是禁旅。或軍門積仕之類。今以前官流來之事。爲此査問。竝置落職之科。實所矜恤。開雲浦萬戶曺允祥。知世浦萬戶申圭。玉浦萬戶李枝昌。永登浦萬戶崔昌文。加背梁萬戶吳尙權。竝姑勿拿處。卽令該所管帥臣拿致。各其營門穀物之執頉委折及竝與犯手邊將。現告。一一嚴棍取招。使之狀聞後。稟處。助羅萬戶尹昌莘。船械旣云一新。些少倉弊。足爲補過之端。況反作數爻最少。論罪一款。特爲分揀。使之從速收殺。栗浦權管金德行。長木浦別將李弘秀。此罪之外。又有他犯。拿處事。依爲之。出擧條命植曰。繡啓中。舊所非浦別將白文郁。以儱侗尸居。全無省覺。猾校姿橫。鎭卒難支。左水虞候申協爲人孱劣。邊門佐幕。實難堪承。安東營將朴載文。戢校不嚴。事多憒憒。奈貽民弊。尙州營將高信謙。素多客氣。種種駭擧爲言矣。雖無不法之論列。有難仍置於其任。竝罷黜。三千權管陳泰華。禁松頗嚴。分布有譽。反作自首。意在不欺。旣犯禁條。不可無責爲言矣。禁松分布。旣能擧職。反作之數。雖爲八十餘石。能卽自首則合有分揀之道。其餘中軍虞候營將僉使萬戶別將等段。雖有稱道之言。別無表著之績。竝置之。何如。上曰。依爲之。其中尙州營將高信謙。意謂勤幹。不料其如是麤悖矣。比之朴載文。不無優劣云。然則合有參恕之道。罷黜姑爲分揀。出擧條命植曰。慶尙左水使李喆運。前水使金海柱。龜山僉使金錫福。長木浦別將李弘秀。栗浦權管金德行。竝拿問定罪。左水虞候申協。安東營將朴載文。舊所非浦別將白文郁。竝罷黜事。榻前定奪命植曰。向來慶州營將罪狀。自備局草記覆奏。而批旨有依此擧行之命矣。草記中初無指的勘律之事。何以爲之乎。上曰。左相事慨然矣。御史營將之一是一非。豈無可論。而其所覆奏。全沒模稜。然則營將勘律。亦皆自上替行乎。有隣曰。臣於其時。往問覆奏之意於左相。則以爲。盜賊緩捕。罪在營將。營將拿入。失在御史云矣。上謂命植曰。卿之意見。先爲陳之。可也。命植曰。臣意則非軍務而拿入營將。終恐有後弊矣。上曰。大臣之意。何如。存謙曰。御史之體貌固自別。而營將比諸守令。亦是上官。則事關軍務之外。恐不當拿入矣。福源曰。御史以奉命之故。與監司抗禮。官秩尊卑。蓋不須論也。今若永爲定式。使不得拿入營將。則亦必有窒礙之處矣。上曰。諸備堂。亦陳所見。可也。華鎭曰。御史之拿入營將。古亦有爭難之事。而今番御史之拿入營將。初不係於軍務則營將之不爲聽令。臣以爲得體矣。命植曰。暗行御史。初不齎去公服。故出道後。仍着平服。不着戎服而拿入營將。臣未知得體矣。浩修曰。外邑之尊御史。所以尊朝廷也。今使御史。不得拿致一營將。則臣恐有後弊矣。民始曰。御史奉命則例兼軍務。軍務之兼。非所可論。而營將今旣罷黜。似不必更爲定式矣。有隣曰。御史之拿入營將。果未知體例之當如何。而今番御史之所處。因一緝捕之微事。則營將之違拒。似不爲失矣。一祥曰。御史事體。與他自別。故外方接待。無一定之規。不但拿入一事。至於服色之節。亦多相較之弊。一番定式。恐不可已矣。在協曰。御史。奉命之役。爲任不輕。營將。似無不可拿入之義。臣意則兵判所奏。未知得當矣。柱國曰。營將體貌。亦自不輕。若使御史。非軍務而輒拿入營將。則恐有無窮之弊矣。敬懋曰。御史之於營將。品秩有等。雖曰奉命。決不可容易拿入。臣則以爲。御史事。萬萬過當矣。有大曰。柳義養爲御史時。拿入營將崔雲羽。故人皆以疲軟責雲羽。御史之拿入營將。實是謬例矣。時俊曰。監司旣拿入營將則御史。亦不必不得拿入矣。上曰。承旨亦陳所見。可也。昌順曰。暗行御史。凡係軍務。皆無不兼則拿入營將。恐無不可矣。在學曰。今番御史之處事。雖未知十分穩當。而朝廷若使御史。不得拿入營將。作爲定式則必多掣礙。亦傷事面矣。上曰。玉堂亦陳所見。可也。太亨曰。拿入營將。雖似如何。而御史體重。亦似無不可拿入之義矣。上曰。此誠難處。御史事。固不能善處。而朝廷則當以尊堂陛爲先。比年以來。一遣繡衣。輒皆犯罪。故外邑不知朝廷之尊。如使之申飭。日後。俾不得輒事拿入則。可也。今番御史則決不可以此勘罪也。基泰曰。臣本以空疎之姿。濫承按廉之命。處事多錯。瘡疣百出。滿心惶愧。無地自容。慶州營將宋應休。有譏捕疎略之失。故臣之欲施薄警。按舊例也。畢竟狀罷。存體統也。而今日入侍備堂。反以應休之違拒爲得體。則臣之當初擧措。自歸於不審之科。名以御史。不能懲一營將。已極巽軟。今又厚被非斥之論。臣之不職之失。益著矣。其何敢晏然於見職乎。請命遞斥臣職。上曰。勿辭亦勿退待。上曰。各該所司進前回啓。民始曰。嶺南御史別單中。以下納米之新舊互劃。有貽民弊。自今優劃儲置。以爲除弊之地爲言矣。四五年來。嶺南實結減縮。出米元數。自來不敷。雖欲優劃儲置。其勢末由。而儲置之劃以新米者。猶爲三萬石。況沿江十邑。專爲倭供。比他加劃。若自本道。方便推移。東萊需用則以新米區劃。道內各項支用。以舊米繼用。則必無此等弊端。故昨年前道臣。亦以此事陳疏。而備局覆啓。旣已依此擧行之意。知委矣。到今別無更爲變通之道。以自本道。酌量推移。俾除民弊之意。申飭。何如。上曰。依爲之。卿與舊伯之說。各自矛盾。更令道伯。依此擧條。詳陳意見後。自本廳。指一稟處。可也。出擧條在協曰。今此嶺南御史沈基泰。別單中晉州良人劉㪲金。孝行特異。誠甚可嘉。宜施復戶之典。星州士人李敏省妻朴氏。大丘士人都必祥妻申氏。或先夫而自裁。或決意而下從。無愧古烈女之風。竝宜旌閭。私奴雪萬。忠於其主。誠勤可尙。許以免賤。仍令本道。食物題給。以示褒奬。何如。上曰。依爲之。出擧條一祥曰。嶺南御史別單中。殺獄三罪人。與道臣。合席相議。一倂刑推後。遠地定配爲言矣。淸道罪人李進京獄事。觀其論列。不無意見參酌勘處。似不害爲審克之道。而至於宜寧罪人劉聖賓。順興罪人朴宗日。自本道。纔已審理啓聞。未及覆啓。而判下之前。輕先刑配。事體極爲未安。御史及道臣推考。劉聖賓朴宗日則姑待覆啓。行會擧行之意。分付該道道臣。何如。上曰。依爲之。劉聖賓朴宗日。御史旣已勘決。不必更待覆奏矣。出擧條仍命書傳敎曰。省峴察訪金宗敬。治績之外。行誼特異。宜有奬拔之擧。又聞是嶺人。令該曹。出六調用。昌聖曰。禁府時囚罪人。當爲捧供。而先朝受敎中宰臣禁推者。無得直爲捧供事。曾有定式。何以爲之乎。上曰。然則勿爲捧供。可也。上曰。水原。當此大賑之餘。不可不擇差。卿等有所料量者耶。存謙曰。未及思得矣。上謂浩修曰。喬桐府使誰可合乎。浩修曰。當於嘉善中差出。而姑未得其人矣。上謂命植曰。慶尙左水使。欲以何人差遣乎。命植曰。可合者未及商量矣。臺臣進前。上曰。如無新啓。出去。臺廳傳啓。可也。仍命退。諸臣以次退出。